钦定古今图书集成/方舆汇编/职方典/第1518卷 > 《图书编》
## 钦定古今图书集成/方舆汇编/职方典/第1518卷 > 《图书编》

孟养

孟养宣慰使司，地名香柏城。元至元二十六年，置云远路军民总管府。洪武十五年，改为云远府。十七年，改孟养军民宣慰使司。其民犷野，小有隙，即构兵相杀。正统初，土酋思仁叛，据孟养地，官兵追奔至缅甸，购捕斩之。语在《缅甸考》中。成化中，思仁子禄以祖母琭带及诸珍物赂镇守太监钱能，能召见饮食之，思禄稍稍纵横。弘治初，元，给土酋金牌信符，偶忘孟养久废，止按旧籍颁给。思禄遂谓天朝复其官职，以符牌号召诸夷，略取旁邑自广。会猛密叛木邦，参政毛科檄思禄兵攻猛密。思禄以羸兵数千应科，为猛密所败。思禄大怒，遂越界过金沙江，攻猛密，取蛮莫等十七寨。科又劝巡抚金献民请兵大举征思禄，上不许。会思禄亦遣人奏言“为邻恶诖误，愿入蛮莫十七寨赎罪，得比米鲁，仍乞以一子为宣慰如故。” 朝议迟疑不决，思禄遂据孟养自立。